Document ID: /roh_data/filtered/fineweb-2-filterrobots_roh.jsonl.gz/9472

Cun la demissiun dal Cusseglier federal Didier Burkhalter gira era gia il carussel da pussaivels candidats. Quai era cun in Grischun.
Adina puspè menziunà vegn il cusseglier dals chantuns liberaldemocrat Martin Schmid.
Dal Grischun...
El fiss segir capabels ed ina persunalitad che pudess reussir en in gremi pretensius sco la regenza federala, di ses collega d’uffizi, il cristiandemocrat Stefan Engler. Mo la dumonda saja quant grond ch’il squitsch è sin la partida liberaldemocratica da purtar in candidat da la Svizra franzosa ni italofona. U sch’i dettia er ina schanza per in candidat d’in autra regiun da la Svizra. E la fin finala stoppian ins er discutar sch’il sez dals liberaldemocrats è garantì u sch’i dettia era autras partidas che pretendian d’avair in sez en il Cussegl federal. Mo anc saja bler speculaziun.
Era per il cristiandemocrat Martin Candinas fiss il cusseglier dals chantuns grischun Martin Schmid in valabel candidat. El vegli dentant buc specular memia fitg mabain laschar quai gieu a la partida liberala. Sco Grischun haja el dentant adina plaschair sche Grischuns possian surpigliar novas sfidas.
...u da la Svizra latina...
Che Martin Schmid fiss in candidat capabel crai er Duri Campel da la PBD. Dentant, per el èsi cler ch’il successur u la successura da Cusseglier federal Didier Burkhalter stoppia vegnir da la Svizra latina. La dumonda saja dentant sche quai saja la Svizra franzosa ni il Tessin. Dapi la demissiun da Flavio Cotti il 1999 n’hai dà nagin Cusseglier federal italofon pli. Sche quai duai restar uschia stoppia uss decider la PLD.
Dal Tessin è il cusseglier naziunal e schef da fracziun Ignazio Cassis ses favurit. En Svizra franzosa l’anteriur cuntracandidat da Didier Burkhalter, il cusseglier naziunal genevrin Christian Lüscher u sia collega dal Vad, Isabelle Moret.
Era pussaivel saja tenor el, ch'anc auters Cussegliers federals pudessan annunziar lur demissiun. Il temps avant las vacanzas da stad saja predestinà per talas annunzias, di Campell.
...u ina dunna?
Per la socialdemocrata Silva Semadeni n’èsi dentant betg segir ch’il sez resta en la Svizra latina. Ina candidata pussaivla fiss era la cussegliera dals chantuns Karin Keller-Sutter da Son Gagl. Dapi la demissiun d'Elisabeth Kopp il 1989 n'han ils liberal democrats betg pli gì ina dunna en la regenza federala.
Elecziun il settember
Succeda in um u ina dunna a Didier Burkhalter? Ina persuna da la Svizra franzosa u dal Tessin ni forsa tuttina in dal Grischun? Il carussel da candidatas e candidats gira. Tgi che dastga prender plaz en il Cussegl federal decida l’Assamblea federala la mesemna ils 20 da settember 2017.
RR actualitad 07:10